ส่วนที่ 1

ข้อมูลสรุป (Executive Summary)

ธนาคารเกียรตินาคิน จำกัด (มหาชน) ก่อตั้งขึ้นในปี 2514 ในสถานะบริษัทเงินทุนหลักทรัพย์
และได้ยกระดับเป็นธนาคารพาณิชย์เต็มรูปแบบในปี 2548 ต่อมาในปี 2549
ธนาคารได้รับการอนุญาตจัดตั้งกลุ่มทางการเงินจากธนาคารแห่งประเทศไทย
โดยธนาคารเป็นบริษัทแม่และมีบริษัทในกลุ่ม 1 บริษัท ได้แก่ บริษัทหลักทรัพย์ เกียรตินาคิน จำกัด
ซึ่งประกอบธุรกิจหลักทรัพย์ครบทุกประเภทและเป็นสมาชิกตลาดหลักทรัพย์แห่งประเทศไทยหมายเลข
19 ปัจจุบันธนาคารมีสาขาทั้งสิ้น 27 แห่ง กระจายอยู่ในส่วนภูมิภาค กรุงเทพและปริมณฑล
และมีแผนที่จะขอเปิดสาขาใหม่อีก 10 แห่งในปี 2551 นี้ ธุรกิจหลักของธนาคารคือ
บริการด้านเงินฝาก ด้านสินเชื่อเช่าซื้อรถยนต์ สินเชื่อเพื่อพัฒนาโครงการที่อยู่อาศัย สินเชื่อธุรกิจ
และธุรกิจเงินลงทุนในสิทธิเรียกร้องบริการด้านสินเชื่อพาณิชย์กรรมและอุตสาหกรรมให้บริการสินเชื่อสำหรับธุรกิจด้านต่างๆ
ที่มีศักยภาพ ลูกค้าของธนาคารจะได้รับการพิจารณาและให้คำตอบอย่างรวดเร็ว
การสนับสนุนด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
เช่นธุรกิจด้านรถยนต์ ได้แก่ตัวแทนจำหน่ายรถยนต์ อู่ซ่อมรถยนต์ ประดับยนต์
ธุรกิจด้านอสังหาริมทรัพย์ ได้แก่ผู้รับเหมาก่อสร้าง ร้านค้าวัสดุภัณฑ์ ร้านสุขภัณฑ์ ธุรกิจด้านบริการ
ได้แก่ โรงแรมขนาดกลางและเล็ก นอกจากนั้นยังมุ่งเน้น ธุรกิจด้านขนส่ง
และธุรกิจด้านบรรจุภัณฑ์และสิ่งพิมพ์

ด้านการจัดการ ธนาคารมีคณะกรรมการจำนวน 5 ชุด ได้แก่ คณะกรรมการธนาคาร
คณะกรรมการบริหาร และคณะกรรมการชุดย่อยตามหลักการกำกับดูแลกิจการที่ดีคือ
คณะกรรมการตรวจสอบ คณะกรรมการสรรหาและกำหนดค่าตอบแทน
และคณะกรรมการบริหารความเสี่ยง
โครงสร้างของคณะกรรมการธนาคารประกอบด้วยกรรมการรวม 10 คน
มีประธานเป็นกรรมการอิสระ และกรรมการอิสระ มีทั้งหมด 5
คนเป็นไปตามหลักธรรมาภิบาลที่ดีและสูงกว่าเกณฑ์ของทางการที่กำหนดไว้ให้มีกรรมการอิสระไม่ต่ำว่า
1 ใน 3

ในการดำเนินธุรกิจของธนาคารโดยปกติจะต้องความเกี่ยวข้องกับสภาวะแวดล้อมและธุรกิจที่มีการเปลี่ยนแปลงอยู่ตลอดเวลา
ก่อให้เกิดความเสี่ยงชนิดต่าง ๆ ที่ต้องมีการติดตามและหามาตรการที่เหมาะสมมาควบคุมดูแล
ธนาคารจึงให้ความสำคัญกับการบริหารความเสี่ยงอย่างสม่ำเสมอและต่อเนื่อง
โดยจัดตั้งสายบริหารความเสี่ยง ซึ่งเป็นหน่วยงานอิสระ ขึ้นตรงต่อคณะกรรมการบริหารความเสี่ยง
ทำหน้าที่กำหนดกลยุทธ์ นโยบายการบริหารความเสี่ยง
เพื่อใช้ในการติดตามและสร้างมาตรการควบคุมดูแลความเสี่ยงที่มีอยู่ในปัจจุบันและที่คาดว่าจะเกิดขึ้นในอนาคตอย่างเหมาะสม
ธนาคารมีการบริหารความเสี่ยงที่สอดคล้องกับแนวทางของธนาคารแห่งประเทศไทย
โดยแบ่งแยกความเสี่ยงออกเป็น 5 ด้านคือ ความเสี่ยงด้านกลยุทธ์ ความเสี่ยงด้านเครดิต
ความเสี่ยงด้านตลาด ความเสี่ยงด้านสภาพคล่อง
และความเสี่ยงด้านปฏิบัติการโดยธนาคารมีการติดตามความเสี่ยงแต่ละด้านอย่างใกล้ชิดเพื่อให้ผู้บริหารสามารถมองเห็นภาพความเสี่ยงครบ
5 ด้าน
และสามารถคาดคะเนผลกระทบที่จะเกิดขึ้นและสร้างความเสียหายกับธนาคารได้อย่างรวดเร็ว

ในรอบปี 2550 มีผลการดำเนินงานสรุปได้ดังนี้

-   ด้านการเติบโตธนาคารยังคงสามารถขยายตัวได้อย่างต่อเนื่อง
    โดยมีสินทรัพย์รวมเพิ่มขึ้นร้อยละ 15.7 เป็น 88,839 ล้านบาท
    เมื่อเทียบกับระบบธนาคารพาณิชย์ที่ขยายตัวร้อยละ 3.4

-   ธนาคารประสบความสำเร็จในการขยายสินเชื่อเช่าซื้อ โดยมียอดเพิ่มจากปีที่ผ่านมาถึงร้อยละ
    42.4 ทำให้ยอดสินเชื่อรวมเพิ่มขึ้นร้อยละ 27
    เมื่อเทียบกับสินเชื่อรวมของธนาคารพาณิชย์ทั้งระบบที่ขยายตัวเพียงร้อยละ 5.5

-   ผลกำไรในปี 2550
    เมื่อรวมกับส่วนเกินกว่าทุนจากการตีมูลค่ายุติธรรมของเงินลงทุนในสิทธิเรียกร้องและหลักทรัพย์เผื่อขายในส่วนของผู้ถือหุ้น
    ทำให้ธนาคารมีกำไร 2,145.7 ล้านบาท เทียบกับ 2,171 ล้านบาทในปี 2549 ลดลง
    ร้อยละ 1.1
    เป็นผลมาจากการระดมเงินด้วยหุ้นกู้ระยะสั้นและตั๋วเงินเพิ่มทำให้ต้นทุนทางการเงินไม่ลดลง
    ขณะที่มีค่าใช้จ่ายหนี้สูญและหนี้สงสัยจะสูญเพิ่มขึ้นตามปริมาณลูกหนี้ใหม่ที่เพิ่มขึ้น
    และมีค่าใช้จ่ายมิใช่ดอกเบี้ยเพิ่มขึ้นอันเนื่องมาจากการขยายพื้นที่ให้บริการในรูปสาขาและบุคคลากรมากขึ้น

-   เงินลงทุนในสิทธิเรียกร้อง
    ธนาคารสามารถดำเนินการปรับโครงสร้างหนี้ให้ลดลงอย่างต่อเนื่อง
    ทำให้ยอดคงค้างปลายปีมียอดเท่ากับ 6,876 ล้านบาท ลดลง 2 ,205 ล้านบาท

-   ทรัพย์สินรอขายมียอดคงค้างเพิ่มขึ้น 960 ล้านบาท เป็น 9,293.6 ล้านบาท
    เป็นผลมาจากผลสำเร็จจากการปรับโครงสร้างหนี้และการดำเนินกระบวนการทางกฎหมาย
    ซึ่งธนาคารจะต้องเร่งจำหน่ายทรัพย์สินดังกล่าวต่อไปในอนาคต

-   ธนาคารมีการระดมเงินเพื่อใช้ในการดำเนินงานโดยการรับฝากเงินและออกหุ้นกู้
    ในปริมาณที่สอดคล้องกับการปล่อยสินเชื่อ ทำให้ ณ สิ้นปี 2550 ธนาคารมีหนี้สินรวม 70,231
    ล้านบาท เพิ่มขึ้นร้อยละ 18.5

-   ธนาคารได้รับอนุมัติจากธนาคารแห่งประเทศไทยให้เปิดสาขาจำนวน 10 แห่ง
    โดยเปิดภายในปี 2550 จำนวน 8 แห่ง ทำให้ธนาคารมีสาขา ณ สิ้นปี 2550 ทั้งสิ้น 27 แห่ง

-   ธนาคารได้รับรางวัล บริษัทจดทะเบียนยอดเยี่ยมด้านการดูแลผู้ถือหุ้น จากงาน Shareholder
    Awards 2007 จัดโดย บริษัท ศูนย์รับฝากหลักทรัพย์ (ประเทศไทย) จำกัด ร่วมกับ
    สมาคมส่งเสริมผู้ ลงทุนไทย, สมาคมบริษัทจดทะเบียน และชมรมนักลงทุนสัมพันธ์

-   ธนาคารได้รับคะแนนอยู่ในระดับ “ดีเยี่ยม”
    จากการประเมินตามโครงการประเมินคุณภาพการจัดประชุมผู้ถือหุ้นสามัญประจำปี 2550
    ที่จัดขึ้นโดยสำนักงาน ก.ล.ต. ร่วมกับ สมาคมส่งเสริม ผู้ลงทุนไทย
    และสมาคมบริษัทจดทะเบียน โดยธนาคารเป็น 1 ใน 19 บริษัท ที่ได้คะแนนเกิน 100 คะแนน

-   ธนาคารได้รับคะแนนอยู่ในระดับ “ดีมาก”
    ในการสำรวจการกำกับดูแลกิจการบริษัทจดทะเบียนประจำปี 2549
    ที่จัดขึ้นโดยสมาคมส่งเสริมสถาบันกรรมการบริษัทไทย (IOD) โดยธนาคารเป็น 1 ใน 62
    บริษัทจดทะเบียนที่ได้รับคะแนนอยู่ในระดับดีมาก จากบริษัทจดทะเบียนที่รับการประเมินทั้งสิ้น
    402 บริษัท

-   ธนาคารได้รับรางวัล “คณะกรรมการแห่งปี-ดีเด่น” ประจำปี 2549/50

-   ธนาคารได้รับการจัดอันดับธนาคารแห่งปีประจำปี 2550 “Bank of the Year 2007”
    อันดับที่ 4 จัดโดยวารสารการเงินการธนาคาร

การทำธุรกิจในปี 2551 ธนาคารคงมุ่งมั่นจะขยายธุรกิจที่มีความเชี่ยวชาญ
มีการขยายสาขาตามศักยภาพของตลาดที่ทำอยู่ปัจจุบัน
เพื่อเพิ่มความสามารถในการแข่งขันและให้บริการต่อลูกค้าได้ดีขึ้น
แผนธุรกิจของธนาคารเน้นการขยายตัวด้านสินเชื่อเช่าซื้อ สินเชื่อธุรกิจ
โดยเพิ่มความระมัดระวังคุณภาพหนี้มากขึ้นให้สอดคล้องกับสภาวะเศรษฐกิจที่ยังไม่ฟื้นตัวอย่างเด่นชัด
เร่งการปรับปรุงโครงสร้างหนี้ที่ประมูลซื้อมาและการขายทรัพย์สินรอขายที่ได้จากปรับปรุงโครงสร้างหนี้
เพื่อให้ธนาคารสามารถรักษาการเติบโตของสินทรัพย์และกำไรได้ต่อไป อย่างไรก็ตาม
ภายใต้สภาวะแวดล้อมที่มีความไม่แน่นอนสูง ธนาคารจะดำเนินการอย่างระมัดระวังยิ่งขึ้น
โดยจะขยายตัวอย่างมีคุณภาพไม่เน้นปริมาณ คงเน้นมุ่งตลาดที่มีความเชี่ยวชาญ
รักษาสภาพคล่องโดยการบริหารทรัพย์สินและหนี้สินให้มีความสมดุล
รักษาระดับเงินกองทุนให้สูงเพียงพอที่จะรองรับต่อความเสี่ยงจากการด้อยค่าของสินทรัพย์ที่อาจได้รับผลกระทบจากภาวะเศรษฐกิจที่มีความผันผวนและเพียงพอตามเกณฑ์
Basel II ในด้านการบริหารจัดการ
ธนาคารจะยังคงพัฒนาเทคโนโลยีเพื่อให้บริการลูกค้าได้อย่างมีประสิทธิภาพสูงขึ้น
มุ่งพัฒนาความเชี่ยวชาญในธุรกิจเพื่อสร้างมูลค่าเพิ่มแก่ลูกค้า
และจะเสริมสร้างธรรมาภิบาลในการดำเนินงานให้สูงขึ้น ให้เป็นที่ยอมรับจากทุกฝ่ายที่เกี่ยวข้อง
อันจะทำให้ธนาคารสามารถเติบโต มีกำไรได้อย่างยั่งยืนในระยะยาว